Wysiging aan wetgewing oor dagga goedgekeur(Foto: Sakchai Lalit/AP) Terwyl die stryd voortduur om die verbod op die verkoop van tabakprodukte tydens die afsonderingstydperk te laat ophef, het die kabinet die Wetsontwerp op Kannabis vir Private Doeleindes goedgekeur. Dié wetgewing dekriminaliseer die private gebruik van dagga (marijuana) en stel die hoeveelheid vas wat mense wettig mag besit. Die wetsontwerp gee uitwerking aan ŉ uitspraak van die Konstitusionele Hof wat dele van die Wet op Dwelms en Dwelmsmokkelary en die Wet op Medisyne en Verwante Middels nietig verklaar het. Die uitspraak is twee jaar lank opgeskort om LP’s kans te gee om die gedeeltes wat die hof ongrondwetlik verklaar het, te vervang en bepalings oor die persoonlike kweek en groei van dagga op te stel. In terme van die konsepwetgewing bly die rook van kannabis in die openbaar onwettig, maar die private gebruik daarvan word toegelaat. Volwassenes mag tot 600 g kannabis besit en ŉ maksimum van 1,2 kg per huishouding word toegelaat. Die beperking van openbare besit is 60 g. Die koop en verkoop van sogenaamde smokkelbare hoeveelhede dagga bly ŉ strafregtelike oortreding en tronkstraf kan daarvoor opgelê word. Die wettiging van wat reeds baie lank ŉ algemene dwelm in Suid-Afrikaanse kultuur is, geniet onder meer die openbare steun van die minister van finansies, Tito Mboweni, wat sê hy is gretig om die ekonomiese moontlikhede van die kweek daarvan te ontsluit. Hy meen dit kan tot R4 miljard tot die ekonomie bydra.